Pohjois-Pohjanmaalla Kela-korvatut taksimatkat ovat kallistuneet, vaikka kustannusten piti pysyä kurissa.

Kela kilpailutti korvaamiensa taksimatkojen palvelut keväällä. Lähtökohtana tuolloin oli, että kustannukset eivät ainakaan nousisi nykyisestä.

Pohjois-Pohjanmaan alueella Kela-kyytien kustannukset ovat kuitenkin kasvaneet liikennepalvelulain uudistuksen jälkeen. Tämä paljastuu paikallisen taksiyrittäjän tekemästä kuittivertailusta ennen ja jälkeen uudistuksen.

Kuitit ovat saman asiakkaan tekemältä matkalta Sievistä Ouluun ja takaisin. Matkan pituus ja kesto ovat siis pysyneet ennallaan.

Hinta sitä vastoin on noussut. Kun sama matka maksoi aiemmin yhteensä 476 euroa, nyt se maksaa 643 euroa. Kustannukset ovat siis nousseet 167 euroa.

Kyytijärjestelyt muuttuivat heinäkuussa

Kustannusten nousu johtuu Kela-korvattujen taksimatkojen järjestelyihin tehdyistä muutoksista.

Aikaisemmin asiakkaan toi hoitopaikasta kotiin sama taksi, joka hänet sinne oli vienyt. Tuolloin Kelan myöntämä korvaus kohdistui menomatkaan ja odotusaikaan. Paluumatkasta ei veloitettu, jos taksilla kuljettiin perusmaksun soveltamisalueen ulkopuolelle.

Heinäkuusta lähtien taas on ollut niin, että meno ja paluu ovat kaksi eri matkaa, jotka myös korvataan erillisinä. Tämä on syy kustannusten kohoamiseen.

Asiakkaan hoitopaikkaan vienyt taksi voi nykyisin jäädä paikan päälle kuskaamaan muita asiakkaita. Sen ei tarvitse siis enää ajaa tyhjänä takaisin kotipaikkakunnalle.

Pienemmillä paikkakunnilla ja etenkin pohjoisessa, jossa välimatkat ovat pitkiä, on kuitenkin usein niin, että sama taksi huolehtii edelleen niin menosta kuin paluusta.

Asiakkaan omavastuu matkasta on edelleen 25 euroa, ja edestakaisella matkalla sen joutuu maksamaan kahdesti.

Kela selvittää kustannuksia syyskuun lopulla

Kustannusten nousu Pohjois-Suomessa ei silti automaattisesti tarkoita, että Kela-kyytien kustannukset olisivat nousseet kaikkialla Suomessa.

Esimerkiksi muutamilla paikkakunnilla kuskeille Kela-kyydistä maksettavaa korvausta on alennettu siinä määrin, että kustannukset pysyvät pelkästään jo tästä syystä matalalla.

” Yhden yksittäisen matkan perusteella en lähtisi väittämään, että kustannukset olisivat nousseet.

Kelan pääsuunnittelijan Anne Gissin mukaan kokonaiskuva Kelan korvaamien taksimatkojen kustannuksista saadaan aikaisintaan syyskuun lopussa.

– Kustannusten vertailuun tarvitaan vähintään kolmen kuukauden tarkastelujakso. Vasta tämän jälkeen on mahdollista arvioida, ovatko kustannukset nousseet, laskeneet tai pysyneet ennallaan.

– Yhden yksittäisen matkan perusteella en lähtisi väittämään, että kustannukset olisivat nousseet, hän lisää.